C 301/16

Uverejnenie žiadosti o zápis názvu do registra podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2020/C 301/12)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

JEDNOTNÝ DOKUMENT

„BASMATI“

EÚ č.: PGI-IN-02425 – 18.7.2018

CHOP ( ) CHZO (X)

1. Názov [CHOP alebo CHZO]

„Basmati“

2. Členský štát alebo tretia krajina

Indická republika

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

„Basmati“ je špeciálna dlhozrnná aromatická ryža, ktorá sa pestuje a vyrába v konkrétnej zemepisnej oblasti indického subkontinentu. V Indii je tento región súčasťou severnej Indie, nachádza sa pod úpätím Himalájí a tvorí súčasť Indogangskej nížiny.

Osobitnými vlastnosťami ryže „Basmati“ sú jej dlhé tenké zrná s vysokým pomerom dĺžky a šírky, znamenitá vôňa, sladká chuť, jemná textúra, mierne zakrivený tvar, stredný obsah amylózy, vysoká celistvosť zrna pri varení a lineárne predĺženie zrna s minimálnym napučaním do šírky pri varení.

Ryža „Basmati“ má tieto základné vlastnosti:

č. Parameter Hodnota 1. Minimálna priemerná dĺžka predvarenej obrusovanej ryže (mm) 6,61 2. Priemerná šírka predvarenej obrusovanej ryže (mm) ≤ 2,00 3. Minimálny pomer dĺžky a šírky predvarenej obrusovanej ryže (pomer D/Š) 3,50 4. Minimálna priemerná dĺžka varenej ryže (mm) 12,00 5. Minimálny dĺžkový pomer varenej ryže/predvarenej ryže ALEBO minimálny pomer predĺženia 1,70 6. Priemerný pomer zväčšenia objemu > 3,5 7. Vôňa: „Basmati“ má typickú chuť podobnú pandanu Prirodzene sa nachádza v ryži „Basmati“ 8. Chuť a pocit v ústach: Sladká chuť a výrazný pocit v ústach uvarenej ryže „Basmati“: jemná a nadýchaná textúra s vysokou celistvosťou vareného zrna. Prirodzene sa nachádza v ryži „Basmati“

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Ryža „Basmati“ sa pestuje z tradičných odrôd „Basmati“ a vyvinutých odrôd ryže „Basmati“ získaných prostredníctvom šľachtenia. Tradičné odrody ryže „Basmati“ sú odrody s dlhým obdobím dozrievania, ktoré nastáva v októbri. „Citlivosť na fotoperiódu“ tradičných odrôd ryže „Basmati“ spôsobuje, že sú citlivé na nestále podnebie, čo niekedy znižuje produktivitu. Tradičné odrody ryže „Basmati“ môžu byť navyše náchylné na poľahnutie. Tieto obmedzenia boli do značnej miery prekonané vo vyvinutých odrodách pomocou vedeckých, genetických metodík a metodík šľachtenia rastlín. Vyvinuté odrody dokážu odolať zmenám podnebia vo vymedzenej pestovateľskej oblasti. Vyvinuté odrody dozrievajú vo vymedzených pestovateľských oblastiach od konca septembra do prvej polovice októbra, keď teplota uľahčuje hromadenie a zachovanie vône počas procesu plnenia zŕn. So zberom vyvinutých odrôd sa začína približne o 20 – 30 dní skôr ako pri tradičných odrodách.

Medzi oznámené odrody podľa indického zákona o osive z roku 1966 v súčasnosti patria Basmati 217, Punjab Basmati 1, Basmati 386, Punjab Basmati 2, Punjab Basmati 3, Basmati 370, Haryana Basmati 1, Taraori Basmati, Typ 3 (Dehraduni Basmati), Pant Basmati 1, Pant Basmati 2, Kasturi, Mahi Sugandha, Basmati CSR 30, Malviya Basmati Dhan 10-9, Ranbir Basmati, Basmati 564, Pusa Basmati 1, Improved Pusa Basmati 1 (Pusa 1460), Pusa Basmati 1121, Pusa Basmati 1509, Pusa Basmati 6 (Pusa 1401), Pusa Basmati 1609, Pusa Basmati -1637, Pusa Basmati -1728, Vallabh Basmati 22, Vallabh Basmati 21, Vallabh Basmati 23, Vallabh Basmati 24, Pusa Basmati 1718, Punjab Basmati -4, Punjab Basmati 5 a Haryana Basmati 2.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Vo vymedzenej zemepisnej oblasti sa uskutočňujú tieto kroky výroby ryže „Basmati“:

— rozmnožovanie,

— presádzanie semien,

— pestovanie,

— regulácia výsadby,

— zber.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Žiadne pre EÚ

3.6. Špecifické pravidlá označovania výrobku, na ktorý sa vzťahuje registrovaný názov

Žiadne pre EÚ

4. Stručné vymedzenie zemepisnej oblasti

Ryža „Basmati“ sa v Indii pestuje a vyrába vo všetkých okresoch štátov Pandžáb, Harijána, Dillí, Himáčalpradéš, Uttarakhand, ako aj v konkrétnych okresoch západného Uttarpradéša a v štáte Džammú a Kašmír. Len na informačné účely, štáty Pandžáb, Harijána a Himáčalpradéš boli pôvodne súčasťou oblasti známej ako Pandžáb.

V štáte Uttarpradéš sa „Basmati“ pestuje v týchto okresoch: Meerut, Bulandshahr, GautamBuddha Nagar, Ghaziabad, Hapur, Baghpat, Saharanpur, Muzaffarnagar, Shamli, Moradabad, Bijnor, Rampur, Amroha, Sambhal, Bareilly, Badaun, Pilibhit, Shahjahanpur, Agra, Firozabad, Mainpuri, Mathur, Aligarh, Etah, Hathras, Kannauj, Etawah, Auraiya, Farrukhabad, a Kasganj.

V štáte Džammú a Kašmír sa „Basmati“ pestuje v týchto okresoch: Džammú, Kathua a Samba.

5. Súvislosť so zemepisnou oblasťou

5.1. Špecifickosť zemepisnej oblasti

Dobré meno, daná kvalita a špecifické vlastnosti ryže „Basmati“ sú základom žiadosti o zápis do registra ako chránené zemepisné označenie.

Názov „Basmati“ je odvodený od dvoch koreňov sanskritského slova, pričom „Vas“ znamená vôňa a „Mati“ znamená „zakorenená od počiatku“. V hindčine je ekvivalentom slova „Vas“ slovo „Bas“, preto vznikol názov „Basmati“. „Basmati“ v podstate znamená „tá, ktorá obsahuje vôňu“. Je to nezemepisný názov, ktorý na základe svojej povesti starej celé stáročia označuje ryžu pochádzajúcu z Indogangskej nížiny. Ryža „Basmati“ sa považuje za dar prírody a poľnohospodári pestujú túto aromatickú odrodu ryže už mnoho storočí.

Historický pôvod a povesť

Prvá zaznamenaná zmienka o ryži „Basmati“ sa nachádza v pandžábskej epickej básni Heer Ranjha, ktorú napísal významný pandžábsky básnik Varis Shah v roku 1766.

Z historického hľadiska verejnosť vníma ryžu „Basmati“ ako špeciálnu dlhozrnnú aromatickú ryžu, ktorá sa pestuje a vyrába v konkrétnej zemepisnej oblasti ležiacej na úpätí Himalájí. Toto vnímanie a uznávanie zo strany verejnosti je zrejmé zo všeobecných informácií, ako napríklad:

1. Oxfordský slovník definuje „Basmati“ ako „druh dlhozrnnej indickej ryže s jemnou vôňou“.

2. Francúzsky slovník Larousse definuje „Basmati“ ako „veľmi oceňovanú dlhozrnnú indickú ryžu“.

3. Potravinový slovník Cassell definuje ryžu „Basmati“ ako „vynikajúci druh indickej bielej ryže, ktorá je dlhozrnná a tenká. Tradične sa podáva s karí a pochádza z oblasti Himalájí“.

4. „Basmati“ sa spomína v správach Dolnej snemovne Spojeného kráľovstva. Za zmienku stojí zväzok 73, časť 4, s. 197 (1874), kde sa uvádza, že „údolie Kangra má slávny druh známy ako Basmati“.

5. V správe s názvom A classified and descriptive catalogue of the Indian department (Klasifikovaný a opisný katalóg indického oddelenia), ktorú napísal J. Forbes Watson o výrobkoch z Indie, sa spomína „Basmati“ s mimoriadnym významom.

6. V správe o revízii osídlenia v okrese Kumaon (India), ktorá sa uskutočnila v rokoch 1863 až 1873, sa uvádza, že v niektorých údoliach sa vyrába najlepšia ryža Basmuttee.

7. V katalógu svetovej výstavy v Paríži z roku 1867 sa „ryža Basmuttee“ spomína ako príspevok indickej vlády. Na viedenskej svetovej výstave v roku 1873 sa ryža Basmuttee spomína ako výrobok z ryže z Burdwanu (indická provincia).

8. Rozsudky francúzskych, marockých a španielskych súdov v súvislosti s ochrannou známkou „Basmati“. V týchto rozsudkoch súdy rušia ochranné známky pre „Basmati“, pokiaľ ide o ryžu pestovanú mimo Indie, a to z viacerých dôvodov vrátane silného prepojenia medzi Indiou a ryžou „Basmati“.

Vďaka jej osobitnej aróme, vôni a kulinárskym vlastnostiam, ktoré sú najvhodnejšie pre ázijské jedlá, ako sú biryani a pulao, sa „Basmati“ stala veľmi populárnou v mnohých zahraničných krajinách. Dopyt po ryži „Basmati“ sa v uplynulých desaťročiach skutočne zvyšuje. Ryža „Basmati“ sa vyvážala a naďalej sa vyváža do väčších krajín na celom svete vrátane Saudskej Arábie, Kuvajtu, Spojených arabských emirátov, Spojeného kráľovstva, Spojených štátov amerických, Kanady a Európy.

Environmentálne faktory

Vysoká vlhkosť: Počas obdobia plnenia zŕn, ktoré je najdôležitejšie pre čo najlepšie vyznenie kvalitatívnych znakov ryže „Basmati“, sa priemerná relatívna vlhkosť v pestovateľskej oblasti „Basmati“ pohybuje v rozmedzí od 60 do 65 %. Vlhkosť však nie je samostatným faktorom pri rozhodovaní o kvalitatívnych parametroch. Pri rozhodovaní o kvalitatívnych znakoch ryže „Basmati“ je dôležitá súhra životného prostredia, vody a pôdnych faktorov.

Slnečné žiarenie a dĺžka dňa: V oblastiach, kde sa pestuje „Basmati“, je dĺžka dňa v danom období kalendárneho mesiaca dlhšia než v strednej alebo južnej Indii. Navyše, keďže je ryža rastlinou „krátkeho dňa“, proces dozrievania ryže sa ešte väčšmi oneskoruje v oblastiach s dlhšími dňami. V oblastiach, kde je viac hodín svetla, zrno dozrieva ešte neskoršie. Prakticky, ako už bolo vysvetlené, v rovnaký deň v mesiaci bude fyziologický vývoj odrody ryže „Basmati“ na mieste s dlhšími dňami oneskorený v porovnaní s fyziologickým vývojom tej istej odrody na mieste s kratšími dňami. Práve súhra fotoperiódy, vďaka ktorej sú rastúce zrná vystavené optimálnemu slnečnému žiareniu, spolu s ďalšími faktormi, ako je teplota a vlhkosť v Indogangskej nížine, umožňujú ryži „Basmati“ hromadiť a zachovávať si svoje aromatické zlúčeniny a ďalšie charakteristické vlastnosti.

Dostatočný prísun vody: Zavlažovacia voda je vo všeobecnosti voda v kanáloch pochádzajúca z dažďov/vody z roztopeného snehu z Himalájí. Pre pestovanie a vôňu ryže „Basmati“ je nevyhnutná dostupnosť hojného množstva vody (podrobnejší opis sa nachádza ďalej v tomto bode).

Normálna pôda: Pôdy v tejto zemepisnej oblasti sa vyvinuli z indogangských naplavenín. Pri reakcii sú mierne zásadité (pH 7,3 – 8,5), hlboké (> 1 m), dobre odvodnené a z hľadiska štruktúry vo všeobecnosti piesočnato-hlinité až hlinité. Tieto pôdy majú všeobecne nízky (< 0,5 %) až stredný (0,5 – 0,75 %) obsah organického uhlíka. V ílovitej frakcii pôdy prevláda illit – minerál bohatý na draslík. Preto sú tieto pôdy dobre zásobené draslíkom (K), ako ukazuje stredný (120 – 280 kg K/ha) až vysoký (> 280 kg K/ha) stav úrodnosti pôdy, pokiaľ ide o draslík (podrobnejší opis sa nachádza ďalej v tomto bode).

Teplota: V Indogangskej nížine zostáva teplota počas obdobia plnenia zŕn mierna (počas dňa: 25 – 32 stupňov Celzia/v noci: 20 – 22 stupňov Celzia), čo zrnám dodáva silnú vôňu. Hlavnou chemickou zložkou vône ryže „Basmati“ je 2-acetyl-1-pyrolín, ktorý je prchavej povahy. Maximálne zachovanie vône nastáva, keď je počas obdobia plnenia zŕn mierna teplota.

Ľudské faktory

Kvalitu ryže „Basmati“ výrazne ovplyvňuje načasovanie presádzania. Keby sa za normálnych podmienok tradičné vysoké odrody ryže „Basmati“ presadili pred 30. júnom, došlo by k nadmernému vegetatívnemu rastu a boli by náchylné na poľahnutie v štádiu kvitnutia alebo plnenia zŕn. Skoré presádzanie semenáčikov okrem toho zhoršuje gastronomickú kvalitu, keďže zrná sa stávajú mimoriadne nepriehľadnými alebo obsahujú biele škvrnky v dôsledku nesprávneho vývoja pri vysokej teplote spôsobeného voľným viazaním molekúl škrobu. Optimálny čas na presádzanie semenáčikov je preto v prvej polovici júla.

Semenáčiky sa presádzajú v radoch s 1 až 2 semenáčikmi na kopec. Pri včasne presadených plodinách je to riadok po riadku a rastlina k rastline s rozstupom 20 × 15 cm a v prípade neskoršie presadených plodín sa zachováva rozstup 15 × 15 cm. Semenáčiky by sa mali vysádzať plytko (do hĺbky 2 až 3 cm), keďže pri hlbokom sadení dochádza k dlhšiemu zakoreňovaniu a vzíde menej rastlín.

Stojatá voda sa na ryžových poliach udržuje 2 až 3 týždne po výsadbe, čo pomáha pri zakoreňovaní dobrých rastlín a pri boji proti burine. Po tomto období sa polia zavlažujú až po absorbovaní stojatej vody.

Ryža „Basmati“ sa pestuje v pôde obohatenej o uhlík, a to použitím maštaľného hnoja v množstve 8 – 10 ton/ha alebo ekologických hnojív so strukovinami.

Zber ryže „Basmati“ sa uskutočňuje hneď po dozretí 90 % zŕn, aby sa predišlo stratám spôsobeným narušením, poľahnutím a fyzickým poškodením zŕn. Zozbieraná úroda sa zvyčajne mláti v ten istý deň alebo čo najskôr a suší sa na obsah vlhkosti 12 až 14 %, aby sa zabránilo tvorbe plesní na zrnách alebo akémukoľvek inému napadnutiu hubami alebo poškodeniu hmyzom počas skladovania.

5.2. Špecifickosť výrobku

Osobitnými vlastnosťami ryže „Basmati“ sú jej dlhé tenké zrná s vysokým pomerom dĺžky a šírky, znamenitá vôňa, sladká chuť, jemná textúra, mierne zakrivený tvar (minimálny pomer dĺžky a šírky predvarenej brúsenej ryže je 3,50 mm), stredný obsah amylózy (približne 22 %), vysoká celistvosť zrna pri varení a lineárne predĺženie zrna s minimálnym napučaním do šírky pri varení.

Ryža „Basmati“ má pomer dĺžky a šírky najmenej 3 : 5, zatiaľ čo iné druhy ryže majú zvyčajne pomer dĺžky a šírky menší ako 3 : 5. Napríklad pomer dĺžky a šírky thajskej jazmínovej ryže je 3 : 4 a ryže Ponni 3 : 2.

Ryža „Basmati“ má špecifickú vôňu na poli, pri zbere, pri skladovaní, počas brúsenia, varenia a jedenia. Táto vôňa je spôsobená harmonickou kombináciou viac ako 200 chemických zlúčením, medzi ktorými dominuje 2-acetyl-1-pyrolín (2AP).

Zrná ryže „Basmati“ prirodzene obsahujú približne 0,09 ppm tejto aromatickej chemickej zlúčeniny, čo je asi dvanásťkrát viac ako pri odrodách ryže iných ako „Basmati“, a to jej dodáva výraznú vôňu a arómu.

Varené zrná ryže „Basmati“ si zachovávajú vysokú celistvosť vďaka nízkemu glykemickému indexu, čo je pre ryžu „Basmati“ príznačné. Sladká chuť a výrazný pocit v ústach uvarenej ryže „Basmati“ sú spôsobené rôznymi faktormi vrátane stredného obsahu amylózy, čo vedie k jemnej a nadýchanej textúre s vysokou celistvosťou vareného zrna.

5.3. Príčinná súvislosť medzi zemepisnou oblasťou a špecifickou akosťou, povesťou alebo inou vlastnosťou výrobku

Tieto osobitné vlastnosti možno pripísať rôznym prírodným a ľudským faktorom, ktoré sa podieľajú na siatí, zbere a spracúvaní ryže „Basmati“.

Ryža „Basmati“ získava svoju vôňu, popri iných vlastnostiach, vďaka súhre dlhších hodín svetla, ktoré prevládajú v zemepisnej oblasti, kde sa táto ryža pestuje, spolu s ďalšími faktormi, ako je mierna teplota počas plnenia zŕn, vlhkosť a slnečné žiarenie v zemepisnej oblasti.

Chuť a pocit v ústach sú dôsledkom dlhodobého slnečného svitu počas dlhších dní v mesiacoch, keď ryža „Basmati“ v tejto zemepisnej oblasti kvitne. Je známe, že státie a namáčanie ryže „Basmati“ zvyšuje tieto vlastnosti.

Načasovanie a rozmiestnenie semien, ako aj zabezpečenie pôdy obohatenej o uhlík a udržiavanie stojatej vody a zavlažovacie techniky významne ovplyvňujú fyziológiu plodiny „Basmati“.

Historické, tradičné, kultúrne a spoločenské prvky spojené s ryžou „Basmati“ jej dodávajú celosvetovú povesť zemepisného označenia. Akýkoľvek obchodník alebo bežný človek v Indii či v zahraničí, ktorý si objedná ryžu „Basmati“, alebo ju vidí v reklame či v ponuke na predaj pod označením „Basmati“, bude očakávať, že táto ryža bola vypestovaná a vyrobená v zemepisnej oblasti a má osobitné vlastnosti, ako sa uvádza v bodoch 3.2 a 5 tohto jednotného dokumentu.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

http://ipindiaservices.gov.in/GirPublic/Application/Details/145.

Strana č. 27, s. č. 261, 145-GI-Annex-12-26-11-2008.

(1) Ú. v. EÚ L 343, 14.12.2012, s. 1.